Aage Frandsen (SF), 2001-03-27:
Dette lovforslag er et af de vigtigste lovforslag, som vi behandler i Folketinget i denne forårssamling, tror jeg, ud fra at det er et lovforslag, som bidrager til, at nogle af de unge mennesker, som måske ellers ikke ville få en uddannelse, får en uddannelse og kan bidrage til, at omsorgen for ældre, for syge vil kunne sikres, forudsat at vi får mennesker til at gå ind i disse uddannelser.
Baggrunden for lovforslaget er jo, som det allerede er blevet nævnt, finanslovaftalen fra sidste efterår
, men den mere grundige baggrund for det er jo den rapport, som blev lavet med de interessenter, som er på området, og som forelå allerede på det tidspunkt, hvor vi lavede finanslovaftalen. Det, der er formålet med det, er jo altså, at vi får en bedre social- og sundhedsuddannelse, at vi gerne skulle få flere ind i social- og sundhedsuddannelsen, og at vi også sikrer os det, man ud over det politisk indholdsmæssige kan sige var baggrunden for finanslovaftalen, nemlig at der er økonomi med, for en sådan bedre uddannelse, der tager længere tid, og som skal være mere målrettet mod de mennesker, det drejer sig om, og som vi gerne skulle have flere ind i, koster altså nogle penge.
Det var også derfor, det var en del
af finanslovaftalen.
Der er tale om forbedret uddannelse indholdsmæssigt og kvalitetsmæssigt, idet sundhedsuddannelsen forlænges med 8 uger og PGU-uddannelsen med 6 uger.
Der er også tale om, at de mennesker, som af forskellige årsager kan have brug for en lidt længere uddannelse, i grundforløbet kan have ikke kun 20 uger, men 40 uger, og det giver så baggrund for, at de unge mennesker, som gerne vil have den her uddannelse med henblik på, at de måske gerne vil videre, at de måske ikke ved, hvad de vil inden for sundhedssektoren som slutmål, altså nu ved, at går de i gang med denne uddannelse, så kan de gå videre.
Den har et højt kvalitetsniveau, som giver dem mulighed for at få en kortere længerevarende uddannelse og også en mellemlang længerevarende uddannelse.
Det giver også mulighed for de unge, som har lidt svært ved at klare de boglige krav og umiddelbart måske har svært ved det, men måske kunne lære det på længere sigt, at de også her har en mulighed.
Det, der er jo er et problem i forbindelse med, at vi forbedrer uddannelserne, er jo, at de tit også bliver mere og mere bogligt orienterede, og dermed kan det blive sværere for nogle af de unge, som har kvaliteter, men måske ikke nødvendigvis har dem umiddelbart på det boglige område, så de ikke kan følge med.
Derfor er det vigtigt, som det ligger her, at der er mulighed for, at de unge, som altså har behov for, at man tager nogle særlige hensyn til dem, kan få det behov opfyldt.
Det er også vigtigt i det her forslag, som det allerede er gældende i dag, at det på den ene side er amter og kommuner, der har ansvaret for dimensioneringen, men at vi også sikrer, at hvis ikke de sikrer, at praktikpladser er til rådighed, kan ministeren stille krav om praktikpladser.
Vi har også set tendenser til, at de nogle steder siger, at det godt kan være, at de måske løser behovet for uddannelser og praktikpladser i et andet amt eller i en anden kommune, så man behøver måske ikke gøre det, så man på den måde ikke tænker på, at alle, som er arbejdsgivere inden for den her sektor, har en forpligtelse.
Derfor er det vigtigt, at denne bestemmelse, som ikke er ny, nemlig at ministeren kan gribe ind, stadig væk er i denne lovgivning.
Noget tilsvarende kunne man have overvejet omkring den pædagogiske grunduddannelse, ikke så meget måske, fordi der er et behov inden for området af samme omfang, for det er der ikke, men fordi der kan være nogle unge mennesker, der bor i en bestemt kommune, som måske ikke vil lave en PGU-uddannelse, som jo så lades i stikken.
Men der er ikke det behov for det
som for at sikre, at vi har et stort antal mennesker, der får SoSu-uddannelserne.
Derfor betragter vi det her forslag som utrolig vigtigt for, at vi nu får uddannet nogle mennesker.
Men samtidig er det så vigtigt at understrege, at ét er, at vi kan sørge for, at uddannelsen er til stede, noget andet er, at vi jo ikke kan sikre, at der er tilstrækkelig mange, som tager uddannelsen, og det vil sige, at det så er vigtigt, at skolevejledningen sørger for, at der er unge, der går ind i disse uddannelser.
Noget, der også er vigtigt, er, at amter og kommuner, som er arbejdsgivere på området, sørger for, at det er ordentlige arbejdspladser, de unge kommer ud til.
Lige til allersidst om det beslutningsforslag, som nogle politikere i Folketinget i mellemtiden har valgt at skrive
vil jeg sige, at det kan vi naturligvis ikke tage særlig alvorligt.
Både til den omstændighed, at det er fremsat, og også til kvaliteten af beslutningsforslaget, og til, hvad det går ud på, vil jeg nok sige, at det ikke højner Folketingets kvalitet, når vi skal diskutere ud fra, at vi ved, hvad det er forslagsstillerne vil, når de kommer med deres forslag.